作者:令狐楚
標題:雜曲歌辭：少年行四首
內容:少小邊州慣放狂，驏騎蕃馬射黃羊。如今年事無筋力，猶倚營門數雁行。家本清河住五城，須憑弓箭得功名。等閒飛鞚秋原上，獨向寒雲試射聲。弓背霞明劍照霜，秋風走馬出鹹陽。未收天子河湟地，不擬回頭望故鄉。霜滿中庭月過樓，金尊玉柱對清秋。當年稱意須為樂，不到天明未肯休。